**ผู้ว่าราชการจังหวัดเพชรบุรี ชี้ “ต้องจูงใจ ให้เด็กเข้าใจ แล้วเด็กจะรู้ใจตนเอง เพื่อสร้างงานอาชีพที่เด็กชอบ เร่งช่วยนักเรียนครอบครัวยากจนที่ไม่ได้เรียนต่อหลังจบการศึกษาภาคบังคับให้มีงานทำ”**

เมื่อเวลา 13.30 น.วันนี้ (วันที่ 10 ตุลาคม 2562) นายกอบชัย บุญอรณะ ผู้ว่าราชการจังหวัดเพชรบุรี หัวหน้าส่วนราชการ ภาคเอกชน ร่วมประชุมคณะกรรมการขับเคลื่อนทักษะด้านอาชีพแก่นักเรียนครอบครัวยากจนที่ไม่ได้เรียนต่อหลังจบการศึกษาภาคบังคับ ณ ห้องประชุมมหาวิทยาลัยราชภัฎเพชรบุรี

นายกอบชัย บุญอรณะ ผู้ว่าราชการจังหวัดเพชรบุรีได้เปิดเผยว่าจากปัญหานักเรียนที่จบการศึกษาภาคบังคับแล้ว ไม่ได้เรียนต่อ เนื่องจากครอบครัวฐานะยากจน และมีความจำเป็นที่ต้องทำงานเพื่อหารายได้ช่วยเหลือครอบครัว จังหวัดเพชรบุรีเร่งขับเคลื่อนเพิ่มทักษะด้านอาชีพ โดยสำรวจความต้องการของเด็กที่จะจบ ม.3ในปีนี้ แล้วไม่ได้เรียนต่อ ซึ่งจะต้องคำนึงถึงความต้องการของเด็ก ต้องจูงใจ ให้เด็กเข้าใจ แล้วเด็กจะรู้ใจตนเอง เพื่อสร้างงานอาชีพที่เด็กชอบ และต้องคำนึงถึงผู้ปกครองด้วย เพราะบางครอบครัวอาจต้องให้เด็กช่วยพ่อแม่ทำงาน หากเด็กเรียนต่ออาจขาดรายได้จุนเจือในครอบครัว จึงเร่งช่วยนักเรียนครอบครัวยากจนที่ไม่ได้เรียนต่อหลังจบการศึกษาภาคบังคับให้มีงานทำ

ผู้ว่าราชการจังหวัดเพชรบุรีได้กล่าวเพิ่มเติมว่าการสร้างงานอาชีพได้ให้หน่วยงานที่เกี่ยวข้องเร่งทำหลักสูตรให้เด็กมีทักษะ สามารถเข้าทำงานได้เพื่อไม่ให้เด็กเสียโอกาส สำหรับหลักสูตรที่สำนักงานพัฒนาฝีมือแรงงานได้เปิดรับสมัครเยาวชนและบุคคลทั่วไปส่วนใหญ่เป็นอาชีพทางด้านช่าง เช่นช่างเดินสายไฟในอาคาร ช่างเครื่องปรับอากาศ ช่างทำมุ้งลวด ช่างซ่อมรถจักรยานยนต์ ช่างเย็บผ้า และการใช้คอมพิวเตอร์ นอกจากนั้นทางคณะกรรมการยังเห็นควรเพิ่มทักษะวิชาชีพที่เหมาะกับจังหวัดเพชรบุรีเป็นเมืองท่องเที่ยวเช่น หลักสูตรการปรุงอาหารไทย หลักสูตรการบริการอาหารและเครื่องดื่ม และหลักสูตรการดูแลผู้สูงวัยด้วย

……………………………………….

จามรี อนุรัตน์ ประชาสัมพันธ์จังหวัดเพชรบุรีรายงาน